เว็บไซต์ ราชกิจจานุเบกษา เผยแพร่ประกาศสำนักนายกรัฐมนตรี กำหนดพื้นที่ห้ามชุมนุม โดยรอบศูนย์การประชุมแห่งชาติสิริกิติ์ และที่พักผู้แทนประเทศที่เข้าร่วมประชุมเอเปค
เมื่อวันที่ 11 พฤศจิกายน เว็บไซต์ ราชกิจจานุเบกษา เผยแพร่ ประกาศสำนักนายกรัฐมนตรี เรื่องกำหนดสถานที่ตามนัยมาตรา 8 (5) แห่งพระราชบัญญัติการชุมนุมสาธารณะ พ.ศ.2558 โดยมีใจความสำคัญว่า พลเอกประยุทธ์ จันทร์โอชา นายกรัฐมนตรี ออกประกาศให้สถานที่และถนนบริเวณอาณา โดยรอบสถานที่จัดการประชุมผู้นำเขตเศรษฐกิจเอเปค ศูนย์การประชุมแห่งชาติสิริกิติ์ และสถานที่พำนักผู้แทนประเทศในการประชุมระหว่างประเทศภาครัฐ ซึ่งเป็นโรงแรมรวม19 แห่ง เป็นสถานที่ตามนัยมาตรา 8 (5) ที่การชุมนุมสาธารณะต้องไม่กีดขวางทางเข้าออกหรือรบกวนการปฏิบัติงาน หรือการใช้ บริการสถานที่ ตั้งแต่วันที่ 14 - 19 พฤศจิกายน 2565 พร้อมให้สำนักงานตำรวจแห่งชาติ วางระเบียบหรือคำสั่งกำหนดหลักเกณฑ์ และพื้นที่ถนน และบริเวณอาณาโดยรอบของสถานที่ดังกล่าว และการปฏิบัติของเจ้าหน้าที่ตำรวจ เพื่อให้เป็นไปตามประกาศ ตั้งแต่วันถัดจากวันประกาศในราชกิจจานุเบกษาเป็นต้นไป ประกาศ ณ วันที่ 8 พฤศจิกายน พ.ศ.2565